Műszaki jelentés
Mert úgy akarta ama nagy épitő,
Hogy avítt legyen, furcsán girbegurba,
Jellege-fosztott, mint vénhedt sarki nő,
S hogy az enyészet dózere eltúrja.

Állaga gyászos! Részletezem minő:
Megrepedt a hit betonkoszorúja,
A remény-maltert kiszórta az idő;
Oda a vágy, e finoman kent fúga.

Csupán a harag karcsú kéménye ép,
(És egy rátarti, bizarr tetőperem)
Föltépte a jaj bognárfejű szegét

Egy szörnyű vihar; most hát zsindelytelen,
Alkony vérébe mártván minden hegét,
Árván mered a szerelem-szelemen.
Orosz László Wladimir versei
Szonettek